കുവൈത്തില് പാസ്പോര്ട്ടും കുത്തിവെപ്പ് സര്ട്ടിഫിക്കറ്റും ചേരാത്തവരെ തിരിച്ചയച്ചു കുവൈത്ത് സിറ്റി: പാസ്പോര്ട്ടിലെയും കോവിഡ് പ്രതിരോധ കുത്തിവെപ്പ് സര്ട്ടിഫിക്കറ്റിലെയും വിവരങ്ങള് തമ്മില് ചേരാത്ത യാത്രക്കാരെ കുവൈത്ത് അന്താരാഷ്ട്ര വിമാനത്താവളത്തില് നിന്ന് തിരിച്ചയച്ചു. പാസ്പോര്ട്ട്, സിവില് ഐഡി എന്നിവയിലേതു പോലെ തന്നെ അക്ഷരവ്യത്യാസമില്ലാതെയാകണം കുത്തിവെപ്പ് സര്ട്ടിഫിക്കറ്റിലും പേര്. ലണ്ടനിലേക്ക് പോകാനിരുന്നവരാണ് കഴിഞ്ഞ ദിവസം യാത്ര ചെയ്യാനാകാതെ മടങ്ങേണ്ടി വന്നത്. വിസയിലെയും പി.സി.ആര് സര്ട്ടിഫിക്കറ്റുകള് പാസ്പോര്ട്ടിലേതു പോലെതന്നെയായിരുന്നു. പേരിലെ ആദ്യ ഭാഗം വിട്ടുപോകല്, ആഭ്യന്തര മന്ത്രാലയത്തിനും സിവില് ഇന്ഫര്മേഷന് അതോറിറ്റിയിലും രേഖകള് പുതുക്കുന്നതിന് മുമ്ബുള്ള പേര് ആയിപ്പോകല് തുടങ്ങിയവയാണ് വിനയായത്. വിമാന ടിക്കറ്റ്, പി.സി.ആര് പരിശോധന, ടാക്സി, ഹോട്ടല് തുടങ്ങിയവക്ക് ചെലവാക്കിയ വന് തുക നഷ്ടമായതായി യാത്രക്കാര് പരാതിപ്പെട്ടു. സര്ട്ടിഫിക്കറ്റുകളിലെ തെറ്റുതിരുത്താന് ആരോഗ്യ മന്ത്രാലയത്തിന് വിമാനത്താവളത്തില് കൗണ്ടര് സ്ഥാപിക്കണമെന്ന് ആവശ്യം ഉയരുന്നു. മിഷ്രിഫിലെ വാക്സിനേഷന് കേന്ദ്രത്തില് പോയി വേണം നിലവില് തെറ്റുതിരുത്താന്. അതേസമയം, പേരും വിവരങ്ങളും ആളുകള് ശ്രദ്ധിക്കണമെന്നും പാസ്പോര്ട്ട് അല്ലെങ്കില് സിവില് െഎഡിയുമായി മിഷ്രിഫിലെ കേന്ദ്രത്തില് ചെന്നാല് അപാകതകള് തിരുത്താമെന്നും ആരോഗ്യ മന്ത്രാലയം അറിയിച്ചു. പബ്ലിക് അതോറിറ്റി ഫോര് സിവില് ഇന്ഫര്മേഷന് അതോറിറ്റിയുമായി വാക്സിനേഷന് കേന്ദ്രത്തെ ബന്ധിപ്പിച്ചിട്ടുണ്ടെന്ന് അധികൃതര് കൂട്ടിച്ചേര്ത്തു.